Forţa Dreptei a anunţat marţi că instanţa supremă a validat alianţa electorală "Dreapta Unită USR – PMP – Forţa Dreptei". "ICCJ a validat alianţa electorală 'Dreapta Unită USR – PMP – Forţa Dreptei', admiţând contestaţia faţă de decizia Biroului Electoral Central. Decizia ICCJ dovedeşte că hotărârea iniţială a Biroului Electoral Central a fost una determinată de o majoritate politică ostilă democraţiei, controlată de PSD, care a eşuat lamentabil în încercarea de a împiedica candidatura alianţei Dreapta Unită", precizează formaţiunea politică.
Biroul Electoral Central a anunţat că, în şedinţa de duminică, a fost respins Protocolul de constituire a alianţei electorale Alianţa Dreapta Unită USR – PMP – Forţa Dreptei.
USR, PMP şi Forţa Dreptei au depus sâmbătă, la Biroul Electoral Central, protocolul de constituire a Alianţei Dreapta Unită pentru participarea la alegerile din 9 iunie.
Preşedintele Forţa Dreptei, Ludovic Orban, prezent duminică la Focşani, a susţinut că PSD a contestat la Biroul Electoral Central înregistrarea Alianţei Dreapta Unită.